paragraph_text: Kroz povijest su postojali razni oblici ratnog profiterstva, a materijalna korist nastala ratom se često navodi kao jedan od glavnih motiva za pokretanje, odnosno poduzimanje rata. Pod time se, međutim, najčešće ne podrazumijeva pljačka neposredno vezana uz ratne operacije; izraz "ratno profiterstvo" umjesto najčešće podrazumijeva aktivnosti u "pozadini", odnosno aktivnosti pojedinaca i institucija koje koriste ratne okolnosti kako bi se brzo obogatili kroz aktivnosti koje na prvi pogled izgledaju "legitimnim". Kao klasičan primjer ratnog profiterstva navodi se trgovina hranom i drugim nužnim namirnicama, uz korištenje ratnih okolnosti kao izgovora za enormno povećanje cijena u maloprodaji. U širem smislu ratnim profiterima mogu se smatrati pojedinci i poduzeća koji ratne okolnosti koriste kako bi ishodili lukrativne ugovore o javnoj nabavi, odnosno nametnule monopol na određenom tržištu.